Jakob Andersen

Jakob Andersen (født 21. september 1936 i Aarhus) er en dansk journalist, forfatter og redaktør. Han er mest kendt for sin undersøgende og afslørende journalistik, som bevirkede, at han blev tildelt Cavlingprisen i 1977 og Victor Prisen i 1990. I perioden 1969-2000 arbejdede han som krigskorrespondent i mange dele af verden, bl.a. Mellemøsten, Latinamerika, Fjernøsten og Balkan. Han vakte stor opmærksomhed med afslørende artikelserier i Ekstra Bladet om bl.a. Scientology og Forsvarets Efterretningstjeneste. I 1992 blev han (sammen med Vladimir Pimonov) nomineret til Cavlingprisen for deres artkelserie om KGBs operationer i Danmark under Den Kolde Krig. Efter denne sag skrev fhv. oberst i KGB Mikhail Ljubimov (som havde været chef for KGB-stationen i Danmark): "Jeg var overrasket over hans detaljerede viden - ikke blot om de skandaløse sager, men også om KGB-officerer i Danmark". Chefredaktør Sven Ove Gade benævnte ham i samme sammenhæng "tornadoen Jakob Andersen, måske den dygtigste reporter, jeg har oplevet". Den tidligere oberst i KGB og dobbeltagent for den britiske efterretningstjeneste MI6 og Politiets Efterretningstjeneste Oleg Gordijevskij karakteriserede Jakob Andersen som "en grundigt undersøgende journalist". I sit virke som journalist har han rejst og arbejdet i flere end 100 lande. Han er globetrotter og eventyrer (medlem af Eventyrernes Klub).

Opvækst og uddannelse 
Jakob Andersens far Niels Peter Andersen var gårdejer i Hørning på Djursland. I perioden 1954-1958 gjorde han tjeneste i Søværnet (kadetaspirant, sergent-SØ, 2 år på Forsvarets Gymnasium, fiskeriinspektion på Færøerne med fregatten Holger Danske under "Klaksvig-krigen", togter med Holger Danske til bl.a. Irland, Frankrig, Madeira). I 1980erne læste han historie på Københavns Universitet i fire år. Studiet blev afbrudt pga. hyppige reportagerejser til krige og borgerkrige i Mellemøsten og Centralamerika.

Karriere   
Jakob Andersen begyndte at arbejde som journalist i provinsen og i 1961 blev han ansat på Politiken i København, hvor han blev chef for kriminalredaktionen. Fra 1966 var han på Berlingske Tidende (som rejsende reporter for Billed-Bladet). I perioden 1970-2000 var han på Ekstra Bladet, bl.a som chef for kriminalredaktionen, udlandsredaktør og rejsende udlandsreporter. 2006-2017 var han redaktør af magasinet The Adventurer, der er medlemsblad for The Adventurers' Club of Denmark (Eventyrernes Klub).
Jakob Andersen er forfatter til en lang række bøger, som findes på hundredvis af biblioteker i Danmark, USA og andre lande.

Bemærkelsesværdige sager
Jakob Andersen har i årtier skrevet mange afslørende artikler om palæstinensiske terrororganisationer, bl.a. PLFP (herunder Blekingegadebanden) og terrortrusler mod Danmark og andre lande.  Ifølge historikeren og journalisten Bent Blüdnikow blev Jakob Andersen kritiseret for sine afsløringer fordi "... journalister var i høj grad påvirket af den venstreorienterede tidsånd. ... Jakob Andersen blev udsat for kritik og latterliggørelse i dagbladene Information og Det Fri Aktuelt, månedsbladet Press, fagbladet Journalisten og blandt undervisere på Danmarks Journalisthøjskole. ... Vi har nok i dag glemt, hvor alvorlige terrortruslerne var i 1970erne og frem, og Blekingegadebanden var kun én ud af en række trusler. Den danske offentlighed blev oplyst om disse trusler af modige journalister som ... Jakob Andersen". 

Mediehistorikeren Gregers Dirckinck-Holmfeld skrev, at Jakob Andersen "fik Cavling-prisen for hårdt og ihærdigt benarbejde i en opsigtsvækkende sag: Afsløringen af Forsvarets Efterretningstjenestes hemmelige registrering af lovlig politisk virksomhed."

Jakob Andersen førte en mangeårig kampagne mod Scientology, hvilket resulterede i en række retssager, som han vandt. "Bevægelsen sagsøgte ham, men endte med at måtte af med 180.000 kr. i erstatning til ham for uberettiget søgsmål."

Forklædt
Foruden de seriøse kampagner, Jakob Andersen gennemførte, kaldte han også på smilet ved at forklæde sig. Således da Jannie Spies i august 1988 blev viet til Christian Kjær i Asminderød Kirke (et bryllup, som pressen ikke havde adgang til). Jakob Andersen iførte sig en admiralsuniform med sovsekande, epauletter, ordener og medaljer. En limousine førte ham frem til kirken. Og da Fidel Castro besøgte København, forklædte Jakob Andersen sig som den cubanske diktator og skabte røre i Københavns gader.

Bibliografi 
Forfatter eller medforfatter til følgende bøger:

 En duft af livet (m. Fritz Ruzicka). Vendelkær, 1967.
 Fra Berleburg til Vildmark (m. H.H. Richard Prinz zu Sayn-Wittgenstein-Berleburg). Berlingske Forlag, 1968.
 Leopold Trepper: Sandheden om Rote Kapelle. Gyldendal, 1976.
 Spionen der sladrede (m. Søren Jakobsen). Ekstra Bladets Forlag, 1977.
 Operation Kastanje (m. Søren Jakobsen). Ekstra Bladets Forlag, 1978.
 100 publicister. Den danske Publicistklub 1880-1980 (Paul Hammerich og Bent A. Koch red.). Den Danske Publicistklub, 1980.
 Krigens reporter. En bog om profession iagttager (Ulrik Gräs og Karen Skovbjerg red.). Tiderne Skifter, 1984.
 Scientology – Fandens eget værk, forlaget Havmågen, 1985
 Hvem holdt De med? (om den kolde krig, Bertel Haarder red.). Peter la Cours Forlag, 1999.
 De røde spioner. KGB’s operationer i Danmark. Fra Stalin til Jeltsin, fra Stauning til Nyrup (med Sir Oleg Gordievsky). Høst & Søn, 2002. (Forlaget modtog for udgivelsen en hædersgave fra Komitéen til Oplysning om Den Kolde Krig (”Røjel-fonden”)).
 Blodig jord. Hundredårskrigen mellem jøder og arabere. Høst & Søn, 2004.
 Kampen om den kolde krig. Festskrift til Bent Jensen (Lars Hedegaard red.). Gyldendal, 2008.
 KGB i Danmark, Peter la Cours forlag, 2010.
 Topspionen fra Aabenraa, Sønderjyske Årbøger 2010, Historisk Samfund for Sønderjylland.
 Udlængsel – 27 nye fortællinger fra Eventyrernes Klub, Gyldendal, 2011.
 Magiske Grønland, Gyldendal, 2014.
 De Eventyrlige - Jorden Rundt i 80 År Med Eventyrernes Klub, Turbine 2018.

Referencer 

Journalister fra Danmark
Journalister ved Ekstra Bladet
Faglitterære forfattere fra Danmark
Dansksprogede forfattere fra Danmark
Cavlingprismodtagere